Thomas Jensen (S), 2011-04-29:
Salg af almene boliger til lejerne har været et ideologisk korstog for regeringen, lige siden den kom til.
Vi har haft en forsøgsordning, en forlængelse af den, en permanent ordning og en langvarig grundlovssag, som regeringen lige akkurat undgik at tabe.
Kun omkring 46 boliger er blevet solgt efter forsøgsordningen og nul boliger efter den permanente ordning.
Men selv for den her regering, som på flere måder står i stampe, er der åbenbart en forventning om, at det kan begynde at gå fremad her efter 10 års diskussion på området.
Med den nu foreslåede ordning, som regeringen ønsker skal træde i stedet for de to hidtidige ordninger, bliver salg til lejerne i højere grad et instrument, der på frivillig basis kan indgå i en samlet bypolitisk indsats.
Og nu da regeringen viser vilje til at lære af sine tidligere erfaringer, vil jeg da heller ikke bruge tiden i dag på at se tilbage, men forholde mig til lovforslagets delelementer.
Vi kan tilslutte os salg som et frivilligt bypolitisk redskab i områder, hvor der er behov for en mere blandet beboersammensætning, og hvor midlerne bruges i området.
Det er her, at et salg har et formål.
Salg af ledige boliger i enighed som led i en boligpolitisk indsats kan vi også tilslutte os, men jeg forstår simpelt hen ikke regeringens logik, når den fastholder, at gode, attraktive almene boliger i velfungerende områder skal kunne sælges til lejerne.
Socialdemokraterne går ind for, at der til de borgere, der ikke har råd til at købe eller ikke af andre grunde har brug for at købe, f.eks. fordi de af arbejdsmæssige grunde skal flytte mellem landsdelene, skal være gode tilbud om gode og fornuftige lejeboliger, der er til at betale.
Det er jo lige præcis derfor, at vi bygger almene boliger.
Regeringens såkaldte frie valg er for de velstillede, for dem, der har råd til at købe.
De grupper, der ikke har råd til at købe, får mindre at vælge imellem, og det kan Socialdemokraterne ikke støtte.
Regeringen vælger også at opretholde et utrolig bureaukratisk system, som skal sikre, at salgsprovenuet fra ikkeudsatte boligområder går til nybyggeri.
Man prøver ikke engang at lægge så meget skjul på det mere.
Det fremgår klart og tydeligt af lovforslagets § 96 i, stk. 4, hvor der står: »Den statslige andel af midlerne overføres senest 3 måneder efter indbetalingen efter stk. 1 kontant til Økonomistyrelsen.«
En konservativ minister sover givetvis trygt om natten, for nu er det da helt åbenlyst, at dagtimerne bruges til at stjæle fra lejerne med arme og ben.
Spørgsmålet er så bare, om der ikke er noget, der nager ministerens samvittighed.
Samtidig er ordningen lige lovlig smart indrettet: Er der overskud, så tager staten det; er der underskud, dækkes det som udgangspunkt af lejeren.
Det rente- og afdragsfrie lån er endnu en af de ting, som regeringen ikke har fået luget ud.
Ideologien titter stadig indimellem frem.
Regeringen er så opsat på at få solgt nogle boliger, at den glemmer fornuften.
Samlet set
har man taget et stort skridt i retning af en mere fornuftig ordning, der absolut vil kunne bruges til noget i de udsatte boligområder.
Men det er altså svært at forstå, at regeringen samtidig vælger at bevare gamle elementer, der kun bidrager til at komplicere og forplumre ordningen.
Lad os nu i stedet mødes om en praktisk og pragmatisk løsning og holde fast i, at salg er et bypolitisk redskab, som kan bruges sammen med en række andre indsatser, når parterne er enige om, at der er behov for et mere varieret boligudbud.
Provenuet skal bruges til at styrke området, og der er ikke behov for hverken stående lån eller indviklede kontosystemer.
Herudover vil jeg gerne anerkende, at ministeren styrker mulighederne for salg af hele blokke i udsatte områder og giver mulighed for, at provenuet kan bruges i området.
Samtidig er det selvfølgelig vigtigt, at rettighederne sikres for de lejere, der bor i de solgte blokke.
De foreslåede regler for lejefastsættelsen i overgangsperioden er meget indviklede, både for os som lovgivere og for de borgere, de eventuelt skal gælde for.
Delelementet om tilskrivning til etablering af dagligvarebutikker i tilknytning til ældre boliger i yderområderne er vi positive over for.
Der er en lang række detaljer i lovforslaget, som vi har svært ved at støtte i deres nuværende form, så ud fra en samlet vurdering kan vi ikke støtte lovforslaget i dets helhed, som det ligger nu, men ønsker regeringen at få en bredere opbakning til de mere konstruktive dele af lovforslaget, som har til formål at skabe en mere blandet beboersammensætning i de udsatte boligområder, er Socialdemokraterne parate til at støtte en opdeling af lovforslaget, hvor det, der sigter på at sælge ud af almene boliger i ikkeudsatte områder, skilles fra.
Det er det, Socialdemokraterne vil stille ændringsforslag om til andenbehandlingen.
Herudover vil Socialdemokraterne under udvalgsbehandlingen konstruktivt bidrage til at luge ud i de øvrige ideologiske tidsler, som forslaget fortsat indeholder.